## Pravilnik o postupku konvalidiranja odluka i pojedinačnih akata iz područja mirovinskog osiguranja

### NN 53/2008 (9.5.2008.), Pravilnik o postupku konvalidiranja odluka i pojedinačnih akata iz područja mirovinskog osiguranja

# MINISTARSTVO GOSPODARSTVA, RADA I PODUZETNIŠTVA

**1811**

Na temelju članka 3. Zakona o konvalidaciji (»Narodne novine«, br. 104/97.), a
prema zaključku Vlade Republike Hrvatske od 18. prosinca 2007. godine, ministar
gospodarstva, rada i poduzetništva donosi sljedeći

## PRAVILNIK

### O POSTUPKU KONVALIDIRANJA ODLUKA I POJEDINAČNIH AKATA IZ PODRUČJA MIROVINSKOG OSIGURANJA

Članak 1.

Ovim se Pravilnikom uređuje postupak konvalidiranja odluka i pojedinačnih akata
iz područja mirovinskog osiguranja donesenih ili izdanih od strane raznih tijela
ili pravnih osoba koje su imale javne ovlasti na područjima Republike Hrvatske
koja su bila pod zaštitom ili upravom Ujedinjenih naroda.

Članak 2.

Konvalidiranje odluka i pojedinačnih akata prema ovome Pravilniku obavlja se, na
zahtjev zainteresirane osobe, donošenjem novoga akta kojim se utvrđuje da su
pojedinačni akt i odluka na temelju kojega je ostvareno neko pravo sukladni ili
protivni Ustavu Republike Hrvatske, Ustavnom zakonu o pravima nacionalnih
manjina, Konvenciji za zaštitu ljudskih prava i temeljnih sloboda ili zakonima
Republike Hrvatske.

Članak 3.

(1) Prava prema ovome Pravilniku ostvaruju se pod uvjetom da zainteresirana
osoba ima prebivalište u Republici Hrvatskoj, odnosno status stranca sa stalnim
boravkom u Republici Hrvatskoj.
(2) Osobe koje nemaju prebivalište ili status stranca sa stalnim boravkom u
Republici Hrvatskoj ostvaruju prava prema ovome Pravilniku sukladno međunarodnim
ugovorima koje je Republika Hrvatska zaključila i primjenjuje s drugim državama.

Članak 4.

(1) Osobama u radnom odnosu odnosno koje su bile u radnom odnosu kod raznih
tijela, pravnih ili fizičkih osoba, fizičkim osobama koje obavljaju djelatnost
samostalnog privrednika ili samostalno obavljaju profesionalnu djelatnost te
individualnim poljoprivrednicima, vrijeme provedeno u radnom odnosu, odnosno
obavljanju djelatnosti, priznaje se u mirovinski staž kao staž osiguranja, pod
uvjetom da su imali status osiguranika evidentiran u odgovarajućim evidencijama
tijela mirovinskog i invalidskog osiguranja koja su djelovala na područjima iz
članka 1. ovoga Pravilnika.
(2) Rješenje o priznatom stažu osiguranja donosi i upisuje u novu radnu knjižicu
nadležna područna služba Hrvatskog zavoda za mirovinsko osiguranje, na zahtjev
zainteresirane osobe.
(3) Na zahtjev osobe kojoj je aktom tijela ili pravne osobe iz stavka 1. ovoga
članka priznato određeno pravo iz mirovinskog osiguranja, nadležna područna
služba Hrvatskog zavoda za mirovinsko osiguranje donijet će novo rješenje o
priznatom pravu, u skladu s propisima o mirovinskom osiguranju Republike
Hrvatske.
(4) Prava prema ovome Pravilniku, utvrđuju se na temelju činjeničnog stanja
prigodom nastanka konvalidiranog akta, očevidnika i upisnika tijela koje je
donijelo akt, drugih dokaznih sredstava, te izjava svjedoka kao dodatnih dokaza.

Članak 5.

Prava prema ovome Pravilniku ostvaruju se kod Hrvatskog zavoda za mirovinsko
osiguranje, pod uvjetima i u postupku propisanim Zakonom o mirovinskom
osiguranju.

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 140-01/08-01/48
Urbroj: 526-09-02/1-08-1
Zagreb, 2. svibnja 2008.

Potpredsjednik Vlade
Republike Hrvatske i ministar
gospodarstva, rada i poduzetništva
**Damir Polančec, dipl. ing.**, v. r.

Pravilnik, NN 53/2008-1811
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)